CELEX: 
Language: hu
Date: 2019-03-12 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/625 európai parlamenti és tanácsi rendeletnek az ellenőrző pontok kijelölésére vonatkozó szabályoktól, valamint a határállomásokra vonatkozó minimumkövetelményektől való eltéréssel történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A hatósági ellenőrzésekről szóló (EU) 2017/625 rendelet
                  1
                (a továbbiakban: hatósági ellenőrzésekről szóló rendelet) egységes, harmonizált jogszabályi keretet állapít meg az agrár-élelmiszeripari láncra vonatkozó uniós jogszabályoknak való megfelelés ellenőrzésére irányuló hatósági ellenőrzések és más hatósági tevékenységek megszervezése, valamint végrehajtása tekintetében. Ennek keretében a rendelet közös szabályokat határoz meg azon állatokra és árukra vonatkozóan, amelyeket a harmadik országokból az Unióba történő beléptetésükkor a határállomásokon hatósági ellenőrzésnek kell alávetni. E szabályok között szerepel a tagállamok azon kötelezettsége, hogy meghatározott követelményeknek megfelelő határállomásokat jelöljenek ki, valamint hogy azok kijelölését teljes egészében vagy részben visszavonják, amennyiben az említett követelmények már nem teljesülnek.
            
            
               Ez a felhatalmazáson alapuló bizottsági rendelet a hatósági ellenőrzésekről szóló rendelet 62. cikkének (3) bekezdésében, valamint 64. cikkének (2) és (5) bekezdésében meghatározott felhatalmazásokon alapul, amelyek értelmében a Bizottság felhatalmazáson alapuló jogi aktusokat fogadhat el azon esetek és feltételek meghatározása érdekében, amelyek fennállásakor a határállomások kijelölése tekintetében bizonyos eltérések és kivételek engedélyezhetők az azokra vonatkozó követelmények alól.
            
            
               E felhatalmazáson alapuló bizottsági rendelet kidolgozását nem előzte meg hatásvizsgálat, mivel a rendelet nem érinti a határállomásokon alkalmazott jelenlegi gyakorlatokat. Éppen ellenkezőleg: integrálja azokat a meglévő, nem vitatott szabályokat, amelyek a hatósági ellenőrzésekről szóló rendelet hatálybalépésével hatályukat vesztik, és célja – azáltal, hogy bizonyos mértékű rugalmasságot biztosít a határállomások illetékes hatóságai számára – lehetővé tenni a hatósági ellenőrzések és más hatósági tevékenységek zökkenőmentesebb és hatékonyabb végrehajtását.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A bizottsági szolgálatok – a tagállami szakértők, valamint az Európai Parlament megfigyelőinek részvételével – számos találkozót és eszmecserét tartottak a hatósági ellenőrzésekkel foglalkozó (E00911) szakértői csoporttal. Több találkozóra is sor került a különböző érdekelt felekkel, amelyek keretében bemutatták és megvitatták a jogi aktus főbb elemeit.
            
            
               A Bizottság honlapján (https://ec.europa.eu/info/law/better-regulation/have-your-say_hu) a felhatalmazáson alapuló rendelettervezettel kapcsolatos véleménynyilvánításra biztosított lehetőség nyomán nem érkeztek észrevételek a polgároktól.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló rendelet a következőkre vonatkozó szabályok megállapításával egészíti ki az (EU) 2017/625 rendeletet: 
            
            
               ·bizonyos kijelölési követelményektől eltérve azon határállomások újbóli kijelölésének esetei és az ezzel kapcsolatos eljárások, amelyek kijelölését részben visszavonták;
            
            
               ·azok az esetek és feltételek, amelyek fennállásakor a határállomás – sajátos földrajzi korlátok miatt– az Unióba való beléptetés helyétől távolabb is elhelyezkedhet;
            
            
               ·a feldolgozatlan farönkök, fűrészelt vagy aprított fa behozatala tekintetében kijelölt határállomások bizonyos minimumkövetelmények alól történő mentesítése az illetékes hatóságok működését érintő sajátos földrajzi korlátok figyelembevétele érdekében.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.3.12.)
            
            
               az (EU) 2017/625 európai parlamenti és tanácsi rendeletnek az ellenőrző pontok kijelölésére vonatkozó szabályoktól, valamint a határállomásokra vonatkozó minimumkövetelményektől való eltéréssel történő kiegészítéséről 
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
         
         
            
               tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet)
                  2
                és különösen annak 62. cikke (3) bekezdésére, valamint 64. cikke (2) és (5) bekezdésére,
            
            
               mivel:
            
            
               (1)Az (EU) 2017/625 rendelet az emberek, az állatok és a növények egészségének védelme, az állatjólét biztosítása, valamint – a géntechnológiával módosított szervezetek (GMO-k) és a növényvédő szerek vonatkozásában – a környezet védelme érdekében meghatározza többek között a harmadik országokból az Unióba beléptetett állatokkal és árukkal kapcsolatos, az uniós jogszabályoknak való megfelelés ellenőrzésére irányuló hatósági ellenőrzések és más hatósági tevékenységek végrehajtásának kereteit. A rendelet értelmében bizonyos állat- és áruszállítmányokat az Unióba történő első beléptetés helye szerinti határállomáson hatósági ellenőrzésnek kell alávetni. A tagállamoknak e célból határállomásokat kell kijelölniük.
            
            
               (2)Az (EU) 2017/625 rendelet szerint a tagállamoknak a határállomások kijelölését megelőzően értesíteniük kell a Bizottságot annak érdekében, hogy az megvizsgálhassa – szükség esetén ellenőrzések végrehajtásával –, hogy azok megfelelnek-e az említett rendeletben meghatározott, kijelölésre vonatkozó minimumkövetelményeknek. Az (EU) 2017/625 rendelet felhatalmazza a Bizottságot arra, hogy e minimumkövetelményekre vonatkozóan bizonyos részletes szabályokat állapítson meg. Ezeket a részletes szabályokat a határállomásokra vonatkozó minimumkövetelményekről szóló [C(2019) 2011] bizottsági végrehajtási rendelet rögzíti. Az (EU) 2017/625 rendelet emellett kimondja, hogy a tagállamoknak vissza kell vonniuk azon határállomások kijelölését, amelyek már nem tesznek eleget a kijelölési követelményeknek mindazon állat- és árukategóriák – vagy azok egy része – tekintetében, amelyek ellenőrzésére azokat kijelölték.
            
            
               (3)Ha azonban a kijelölés visszavonása részleges, mivel csak egy adott állat- vagy árukategóriára terjed ki, vagy az összes állat-, illetve az összes árukategóriára, amennyiben a határállomást meghatározott állat- vagy árukategóriák ellenőrzésére jelölték ki, a tagállamok számára lehetővé kell tenni, hogy anélkül jelöljék ki újból a határállomást azon állat- vagy árukategóriák tekintetében, amelyek esetében a kijelölést visszavonták, hogy előbb lehetővé kellene tenniük a Bizottságnak a minimumkövetelményeknek való megfelelés ellenőrzését. Ilyen esetekben a meg nem felelés orvoslása nem vonhat maga után olyan széles körű intézkedéseket, mint amilyenek a határállomás első alkalommal történő kijelölésekor szükségesek. Ezért helyénvaló olyan szabályokat megállapítani, amelyek lehetővé teszik a tagállamoknak, hogy anélkül jelöljenek ki újra egy határállomást az érintett állat- vagy árukategóriák tekintetében, hogy előbb lehetővé kellene tenniük a Bizottság számára a minimumkövetelményeknek való megfelelés ellenőrzését. 
            
            
               (4)A tagállamoknak értesíteniük kell a Bizottságot a kijelölés részleges visszavonásának alapjául szolgáló meg nem felelés orvoslása érdekében hozott intézkedéseikről annak érdekében, hogy a Bizottság alaposan értékelhesse azokat. A tagállamok csak akkor végezhetik el az újbóli kijelölést, ha a Bizottság úgy ítéli meg, hogy a meghozott intézkedések elegendőek a meg nem felelés orvoslására.
            
            
               (5)A (EU) 2017/625 rendeletben foglalt, határállomások kijelölésére vonatkozó szabályoktól való eltérés csak abban az esetben lehet alkalmazható, ha az újbóli kijelölésre a kijelölés részleges visszavonásának időpontjától számított két éven belül sor kerül. Amennyiben az újbóli kijelölésre több mint két évvel a részleges visszavonás időpontja után kerül sor, a Bizottság számára fenn kell tartani annak lehetőségét, hogy – a határállomáson bekövetkezett változások értékelése érdekében – ellenőrizze, hogy a határállomás megfelel-e a minimumkövetelményeknek. 
            
            
               (6)Az (EU) 2017/625 rendelet bizonyos esetekben lehetővé teszi, hogy a hatósági ellenőrzéseket a határállomásoktól eltérő ellenőrző pontokon végezzék el, feltéve, hogy ezek az ellenőrző pontok megfelelnek a minimumkövetelményeknek, valamint a határállomások kijelölésére és kijelölésük visszavonására vonatkozó követelményeknek. Ezért helyénvaló, hogy e rendeletnek a határállomások újbóli kijelölésével kapcsolatos szabályai az ellenőrző pontokra is vonatkozzanak. 
            
            
               (7)Az (EU) 2017/625 rendelet értelmében a határállomásoknak az Unióba való beléptetés helyének közvetlen közelében kell elhelyezkedniük. A hatósági ellenőrzések és más hatósági tevékenységek hatékony megszervezésének és végrehajtásának lehetővé tétele érdekében azonban szabályokat kell megállapítani azon sajátos földrajzi korlátok és feltételek meghatározása érdekében, amelyek fennállásakor a határállomás az Unióba való beléptetés helyének közvetlen közelétől nagyobb távolságra is elhelyezkedhet. A földrajzi korlátoknak a beléptetés helyének természeti és tájképi adottságaiból kell adódniuk, és a beléptetés helyétől számított távolság nem haladhatja meg a földrajzi korlátok okozta nehézségek áthidalásához feltétlenül szükséges mértéket. Ezenkívül az említett távolság nem jelenthet kockázatot az emberek, az állatok és a növények egészségére, az állatjólétre, valamint a környezetre nézve. A sajátos földrajzi korlátok körének magában kell foglalnia azokat a körülményeket, amelyek jelentős szállítási nehézségeket okozhatnak, ideértve például az állatok és az áruk szállítására alkalmatlan vagy azt csak jelentős késésekkel lehetővé tevő hegyvidéki utakat. 
            
            
               (8)A feldolgozatlan farönkök, fűrészelt vagy aprított fa szállítmányainak behozatala tekintetében kijelölt határállomások működését sok esetben befolyásolják az egyes tagállamok hosszú partvonalából vagy határaiból adódó földrajzi korlátok. A fent említett földrajzi korlátok miatt ezek a határállomások rendszerint csak a hatósági ellenőrzések idején üzemelnek. Ezért a kijelölésük tekintetében bizonyos mentességeket kell meghatározni az (EU) 2017/625 rendelet 64. cikkének (3) bekezdésében rögzített, határállomásokra vonatkozó minimumkövetelmények alól. Mindazonáltal a hatósági ellenőrzések és más hatósági tevékenységek hatékonyságának biztosítása érdekében gondoskodni kell arról, hogy az említett ellenőrzéseknek és más tevékenységeknek a határállomásért felelős illetékes hatóság mobil hatósági ellenőrző csoportja általi végrehajtása során teljesüljenek bizonyos feltételek. A mobil hatósági ellenőrző csoportnak különösen képesnek kell lennie arra, hogy kellő létszámú, megfelelően képzett személyzetet biztosítson, továbbá a hatósági ellenőrzések vagy más hatósági tevékenységek során rendelkeznie kell a szükséges eszközökkel.
            
            
               (9)A Bizottság által az (EU) 2017/625 rendelet 62. cikkének (3) bekezdése, 64. cikkének (2) bekezdése és 64. cikkének (5) bekezdése szerint megállapítandó szabályok szorosan kapcsolódnak egymáshoz, ugyanis azok mindegyike a határállomásokra vonatkozó bizonyos követelményekkel kapcsolatos eltérésekre vagy mentességekre vonatkozik. E szabályok – amelyeket ugyanazon időponttól kell alkalmazni – megfelelő és teljes körű alkalmazásának megkönnyítése érdekében célszerű azokat egyetlen jogi aktusban rögzíteni.
            
            
               (10)Mivel az (EU) 2017/625 rendelet által a Bizottságnak adott különleges felhatalmazások 2019. december 14-től alkalmazandók, ezt a rendeletet is az említett időponttól kell alkalmazni,
            
            
               ELFOGADTA EZT A RENDELETET:
            
            
               1. cikk
                  Tárgy
            
            
               E rendelet szabályokat állapít meg az alábbiak terén:
            
            
               a)azon határállomások vagy határállomástól eltérő ellenőrző pontok újbóli kijelölése, amelyek kijelölését részlegesen visszavonták; 
            
            
               b)sajátos földrajzi korlátok miatt az Unióba való beléptetés helyének közvetlen közelétől nagyobb távolságra elhelyezkedő határállomások; 
            
            
               c)a feldolgozatlan farönkök, fűrészelt vagy aprított fa behozatalának ellenőrzésére szolgáló határállomásoknak a sajátos földrajzi korlátok figyelembevételével történő kijelölése.
            
            
               2. cikk
                  Határállomások vagy határállomástól eltérő ellenőrző pontok újbóli kijelölése azok kijelölésének részleges visszavonását követően
            
            
               (1)Az (EU) 2017/625 rendelet 59. cikkének (3), (4) és (5) bekezdésétől eltérve, amennyiben egy tagállam az említett rendelet 64. cikkének (3) bekezdésében rögzített minimumkövetelményeknek vagy az [C(2019) 2011] bizottsági végrehajtási rendeletben meghatározott, minimumkövetelményekkel kapcsolatos részletes szabályoknak (a továbbiakban együttesen: minimumkövetelmények) való meg nem felelés miatt bizonyos állat- vagy árukategóriák tekintetében visszavonta egy határállomás vagy az említett rendelet 53. cikke (1) bekezdésének a) pontjában meghatározottak szerinti, határállomástól eltérő ellenőrző pont kijelölését, a tagállam e cikk (2)–(5) bekezdésének megfelelően újból kijelölheti a szóban forgó határállomást vagy határállomástól eltérő ellenőrző pontot.
            
         
         
            
               (2)Az (1) bekezdésben említett újbóli kijelölés előtt a tagállamnak értesítenie kell a Bizottságot a minimumkövetelményeknek való megfelelés (1) bekezdésben említett elmulasztásának orvoslása érdekében hozott intézkedésekről.
            
            
               (3)A Bizottság az értesítés beérkezésének időpontjától számított egy hónapon belül értékeli, hogy a meghozott intézkedések elegendőek-e a minimumkövetelményeknek való megfelelés biztosításához, továbbá ugyanezen határidőn belül tájékoztatja a tagállamot az értékelés eredményéről.
            
            
               (4)A tagállam csak abban az esetben végezheti el az újbóli kijelölést, ha a Bizottság a (3) bekezdéssel összhangban tájékoztatta arról, hogy a meghozott tagállami intézkedések elegendőek a minimumkövetelményeknek való megfelelés biztosításához.
            
            
               (5)A (4) bekezdés szerinti újbóli kijelölésre kizárólag a kijelölés (1) bekezdésben említett részleges visszavonásának időpontjától számított két éven belül kerülhet sor. 
            
            
               E kétéves időszak leteltét követően az újbóli kijelölésre kizárólag az (EU) 2017/625 rendelet 59. cikkének megfelelően kerülhet sor.
            
            
               3. cikk
                  Az Unióba való beléptetés helyének közvetlen közelétől nagyobb távolságra elhelyezkedő határállomások
            
            
               (1)Az (EU) 2017/625 rendelet 64. cikkének (1) bekezdésétől eltérve a határállomások az Unióba való beléptetés helyének közvetlen közelétől nagyobb távolságra is elhelyezkedhetnek, feltéve, hogy:
            
            
               a)ezt a (2) bekezdésnek megfelelően sajátos földrajzi korlátok teszik szükségessé, továbbá 
            
            
               b)teljesülnek a (3) bekezdésében előírt feltételek.
            
            
               (2)Az (1) bekezdésben említett földrajzi korlátoknak akadályozniuk vagy korlátozniuk kell a hatósági ellenőrzések és más hatósági tevékenységek hatékony végrehajtását. 
            
            
               Az említett földrajzi korlátoknak a következők legalább egyikét magukban kell foglalniuk:
            
            
               a)olyan beléptetési helyek, amelyek földrajzi adottságai jelentős korlátokat szabnak a közlekedési rendszer működésének; 
            
            
               b)olyan beléptetési helyek, amelyeket az év meghatározott időszakaiban visszatérő árvizek sújtanak;
            
            
               c)sziklafallal körülvett tengeri mólók;
            
            
               d)hegyi szorosokon áthaladó, határon átnyúló utak;
            
            
               e)olyan vasúti állat- és áruszállítás, amelynél a határállomásnak szükségszerűen az első vasúti megállónál kell elhelyezkednie; vagy
            
            
               f)olyan beléptetési helyek, amelyeknél nem áll rendelkezésre kellően nagy terület ahhoz, hogy a határállomás és annak létesítményei azok közvetlen közelében kialakíthatók legyenek.
            
            
               (3)Amennyiben egy tagállam egy vagy több, az (1) bekezdésben említett határállomás kijelölése mellett dönt, a kijelölésre kizárólag az alábbi feltételek teljesülése esetén kerülhet sor: 
            
            
               a)a határállomás és az Unióba való beléptetés helye közötti távolságnak arányosnak kell lennie a földrajzi korlátok áthidalásának szükségességével, és nem haladhatja meg az ahhoz szükséges mértéket; valamint
            
            
               b)a határállomásnak és a beléptetési helynek ugyanazon vámhatóság illetékességi területéhez kell tartoznia, tehát a szállítmánynak anélkül kell a beléptetési helytől a határállomásig szállíthatónak lennie, hogy azt vámeljárás alá kellene vonni és ennek megfelelően kellene kezelni.
            
         
         
            
               (4)A határállomásnak megfelelő távolságra kell elhelyezkednie az olyan létesítményektől vagy helyektől, ahol átvihető betegségekkel vagy kártevőkkel való fertőződésre hajlamos állatokat, növényeket, növényi termékeket vagy egyéb anyagokat tartanak, illetve termesztenek.
            
            
               4. cikk
                  A feldolgozatlan farönkök, fűrészelt vagy aprított fa behozatala tekintetében kijelölt határállomásokra vonatkozó mentességek 
            
            
               (1)A (2) bekezdésben meghatározott mentesség azon határállomások esetében alkalmazható, amelyek – az érintett tagállam hosszú partvonala vagy határai miatt – kizárólag a feldolgozatlan farönkök, fűrészelt vagy aprított fa szállítmányai ellenőrzésének ideje alatt üzemelnek (a továbbiakban: érintett határállomások).
            
            
               (2)A tagállamok kijelölhetik az érintett határállomásokat, és mentesíthetik azokat az (EU) 2017/625 rendelet 64. cikke (3) bekezdésének a), c) és f) pontjában említett kötelezettségek alól, feltéve, hogy a következők teljesülnek:
            
            
               a)olyan intézkedéseket vezettek be, amelyek minden esetben megakadályozzák, hogy a feldolgozatlan farönkök, fűrészelt vagy aprított fa szállítmányai észrevétlenül kerüljenek beléptetésre az Unióba;
            
            
               b)az érintett határállomás – az illetékes hatóság mobil hatósági ellenőrző csoportja formájában – kellő létszámú, megfelelően képzett személyzettel rendelkezik, amely a szállítmány megérkezését megelőzően képes eljutni az érintett határállomáshoz, hogy elvégezze a feldolgozatlan farönkök, fűrészelt vagy aprított fa hatósági ellenőrzését;
            
            
               c)az illetékes hatóság mobil hatósági ellenőrző csoportja biztosítja a következőket, vagy azonnali hozzáféréssel rendelkezik azokhoz:
            
            
               i.az (EU) 2017/625 rendelet 64. cikke (3) bekezdésének c) pontjában említett felszerelések, épületek és egyéb létesítmények; valamint
            
            
               ii.az említett rendelet 64. cikke (3) bekezdésének f) pontjában említett technológia és informatikai felszerelés.
            
            
               5. cikk
                  Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba. 
            
            
               Ezt a rendeletet 2019. december 14-tól kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2019.3.12.
            
            
               
                     a Bizottság részéről
               
               
                     elnök
                     Jean-Claude JUNCKER
               
               
            
         
         
            
                  
                     (1)
                  
                        Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet).
               
               
                  
                     (2)
                  
                        HL L 93., 2017.4.7., 3. o.